La Llei 12/2009, de 10 de juliol, d'educació, ha desenvolupat les competències que l'article 131 de l'Estatut ha conferit a la Generalitat en matèria d'ensenyament no universitari.
Pel que fa a les competències exclusives i d'acord amb els articles 8 i 158.2 de la Llei d'educació, el Govern ha de regular les característiques i el procediment d'elaboració i revisió del mapa escolar, amb relació a tots els ensenyaments i serveis educatius que regula la Llei.
El sistema educatiu de Catalunya comprèn els ensenyaments d'educació infantil, educació primària, educació secundària obligatòria, batxillerat, formació professional, programes de qualificació professional inicial, ensenyaments d'idiomes, ensenyaments artístics, ensenyaments esportius i educació d'adults, del Títol V de la Llei d'educació.
Comprèn també els centres que imparteixen aquests ensenyaments i els serveis educatius.
Així mateix, quan es determini reglamentàriament pel Govern, pot incloure els ensenyaments postobligatoris que condueixin a l'obtenció de certificacions o titulacions pròpies de la Generalitat i els ensenyaments no reglats de música i dansa, d'acord amb el Títol V esmentat i amb la disposició addicional vint-i-setena de la Llei d'educació.
El mapa escolar constitueix l'instrument que reflecteix l'oferta del sistema educatiu, l'activitat educativa no universitària i els serveis educatius, i és la base a partir de la qual s'ha d'elaborar la programació de l'oferta educativa que estableix, amb caràcter territorial, les necessitats d'escolarització que ha de satisfer el Servei d'Educació de Catalunya, conformat tant pels centres públics com pels centres privats sostinguts amb fons públics.
Per tal d'adaptar-se a les necessitats del territori i a l'evolució del sistema educatiu, el mapa escolar es concep en un sentit ampli, com un instrument dinàmic que recull tots els elements que integren l'oferta del sistema educatiu, al mateix temps que se'n preveu l'actualització i revisió anual i la incorporació futura d'aquelles altres dades que, d'acord amb el criteri del Departament d'Educació, han d'afavorir els serveis d'informació i suport a la comunitat educativa.
En aquest Decret s'estableixen les característiques fonamentals del mapa escolar, vinculades als seus elements essencials: els ensenyaments, els centres que els imparteixen, els quals han de tenir la condició de centre educatiu en els termes de l'article 72 de la Llei d'educació, i els serveis educatius.
Es regula, també, el procediment d'elaboració i revisió del mapa escolar, en l'àmbit del Departament d'Educació.
Aquest Decret s'ha tramitat de conformitat amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; amb la Llei 13/2008, de 5 de novembre, de la presidència de la Generalitat i del Govern, i d'acord amb el dictamen del Consell Escolar de Catalunya, amb el tràmit previ de la Comissió Mixta entre el Departament d'Educació i les Entitats Municipalistes.
En virtut d'això, a proposta del conseller d'Educació, d'acord amb el dictamen de la Comissió Jurídica Assessora, i amb la deliberació prèvia del Govern,
El mapa escolar és l'instrument digitalitzat que reflecteix l'oferta dels ensenyaments compresos en el sistema educatiu de Catalunya i l'activitat educativa no universitària, els centres que els imparteixen i els serveis educatius, qualssevol que siguin les persones destinatàries de l'ensenyament, la titularitat del centre i el seu sistema de finançament.
El mapa escolar constitueix, també, la base per a la programació de l'oferta educativa per tal d'establir, amb caràcter territorial, les necessitats d'escolarització que ha de satisfer el Servei d'Educació de Catalunya.
Tothom ha de tenir accés al contingut del mapa escolar i se n'ha de donar publicitat mitjançant la web del Departament d'Educació.
a) Els ensenyaments compresos en el sistema educatiu i la seva oferta presencial, semipresencial i no presencial.
b) Els centres que imparteixen aquests ensenyaments.
d) L'organització territorial de l'Administració educativa: les àrees territorials, amb els serveis territorials corresponents i el Consorci d'Educació de Barcelona, així com les zones educatives que es delimitin.
El mapa escolar de cada curs acadèmic està determinat per les dades tancades el dia 30 de novembre.
El mapa escolar incorpora els ensenyaments del sistema educatiu establerts al títol V de la Llei d'educació, desenvolupats reglamentàriament, que comprèn:
En particular, s'han d'incorporar al mapa escolar, en els termes reglamentàriament establerts pel Govern, els ensenyaments dels programes de qualificació professional inicial, els ensenyaments no reglats de música i dansa, els ensenyaments postobligatoris que condueixin a l'obtenció de certificacions o titulacions pròpies de la Generalitat i els processos d'acreditació de competències professionals que es duen a terme en el sistema educatiu.
Igualment, el mapa escolar ha de reflectir l'oferta, reconeguda per l'Administració educativa, de cursos de formació per a la preparació de les proves d'accés als ensenyaments professionalitzadors i als ensenyaments universitaris.
En el mapa escolar hi han de constar tots els centres inscrits en el Registre de centres, d'acord amb la seva regulació específica, que imparteixen ensenyaments enumerats a l'article 3, amb la informació relativa a la seva ubicació física, règim de titularitat, sistema de finançament, oferta d'ensenyaments que imparteixen, unitats autoritzades i en funcionament o, en el seu cas, capacitat, centres que tenen adscrits i centres als quals són adscrits, i si presten el Servei d'Educació de Catalunya.
En qualsevol cas també s'han d'incorporar al mapa escolar, amb la informació mínima esmentada a l'apartat anterior, els espais dependents dels ens locals i els entorns laborals en què es portin a terme els programes de qualificació professional inicial.
El mapa escolar ha de recollir els serveis educatius que garanteixen l'exercici de les funcions de suport als centres, assessorament i orientació psicopedagògics i per a l'escolarització, col·laboració en la formació i en la innovació educativa en els centres, i totes aquelles altres que estableix l'article 86.3 de la Llei d'educació, amb indicació de l'àmbit territorial o, si escau, la zona o zones educatives a què s'estén la prestació del servei.
Així mateix, el mapa escolar ha de recollir totes aquelles altres funcions especialitzades i de suport a la docència prestades per serveis educatius, amb indicació del seu abast territorial i els punts de suport a la formació en l'educació de persones adultes.
En la informació recollida en el mapa escolar hi han de constar tant els serveis que es presten de manera presencial com aquells que es presten per via telemàtica.
Procediment d'elaboració i actualització
El Departament d'Educació ha d'elaborar i mantenir actualitzat el mapa escolar i les seves dades en suports digitals d'acord amb les característiques i el procediment establerts en aquest Decret.
Les dades per a l'elaboració i el manteniment del mapa escolar són les que figuren en el Registre de centres, les que s'obtenen, degudament validades, sobre escolarització d'alumnat i les que consten al Departament en matèria de prestació de serveis educatius.
Els diversos procediments que gestiona el Departament d'Educació s'han de coordinar amb vista a l'elaboració i actualització del mapa escolar per tal d'evitar la petició de dades ja disponibles.
Els centres educatius, a sol·licitud del Departament, i als efectes de l'elaboració i el manteniment del mapa escolar, han de comunicar les dades que no constin al Departament d'Educació.
La revisió i actualització del mapa escolar ha de ser anual.
En qualsevol cas, les dades del centre relatives a la denominació, els ensenyaments, les unitats autoritzades i en funcionament o, si escau, capacitat, l'àrea territorial i el règim de finançament s'actualitzen de manera permanent.
Quan es doni publicitat del contingut del mapa escolar s'ha de fer constar la data en què s'ha dut a terme la darrera revisió i actualització.
Correspon a la Secretaria General del Departament d'Educació la responsabilitat sobre l'elaboració i actualització del mapa escolar.
a) Impulsar l'actualització dels sistemes d'informació per a l'elaboració, actualització i consulta del mapa escolar.
b) Garantir l'adequació del contingut del mapa escolar i el compliment del termini anual per a la seva actualització.
c) Vetllar perquè els procediments interns del Departament assegurin la validació de les dades que s'incorporen en l'elaboració i actualitzacions del mapa escolar.
d) Proposar la incorporació al mapa escolar de nous continguts de caràcter complementari.
e) Assegurar el flux de dades relatives al mapa escolar procedents dels serveis territorials i del Consorci d'Educació de Barcelona.
f) Vetllar per l'accessibilitat dels ens locals a les dades i informacions del mapa escolar específicament referides al seu àmbit territorial.
g) Qualsevol altra funció que li atribueixi el conseller d'Educació en matèria d'elaboració, actualització i seguiment del mapa escolar.
Incorporació d'altres continguts al mapa escolar
S'autoritza a la persona titular del Departament d'Educació per incorporar al mapa escolar altres continguts de caràcter complementari que facilitin l'assoliment de les finalitats del mapa escolar.